DOI: 10.14457/tu.the.2024.164
title: การประเมินโครงการจังหวัดเคลื่อนที่: กรณีศึกษาพื้นที่อำเภอสามโคก จังหวัดปทุมธานี

description: การศึกษาเรื่องการประเมินโครงการจังหวัดเคลื่อนที่ กรณีศึกษา พื้นที่อำเภอสามโคก จังหวัดปทุมธานี มีวัตถุประสงค์เพื่อประเมินโครงการจังหวัดเคลื่อนที่ในพื้นที่อำเภอสามโคก จังหวัดปทุมธานี และเพื่อนำเสนอแนวทางการพัฒนาโครงการจังหวัดเคลื่อนที่ ซึ่งเป็น การวิเคราะห์เอกสาร ที่เกี่ยวข้องและบทสัมภาษณ์จากการสัมภาษณ์เชิงลึก และการทำแบบสอบถาม ภายในกรอบแนวคิดการวิเคราะห์ด้วยการประเมินโครงการผ่านแบบจำลอง CIPP MODEL ซึ่งประกอบไปด้วย 1) การประเมินสภาพแวดล้อม 2) การประเมินปัจจัยเบื้องต้น 3) การประเมินกระบวนการ และ 4) การประเมินผลผลิต ของโครงการโครงการจังหวัดเคลื่อนที่ในพื้นที่อำเภอสามโคก จังหวัดปทุมธานี ผลการศึกษา มีดังนี้ด้านสภาวะแวดล้อม (Context Evaluation: C) สรุปว่า นโยบาย วัตถุประสงค์ของโครงการจังหวัดเคลื่อนที่ในพื้นที่อำเภอสามโคก จังหวัดปทุมธานี กับรูปแบบในการดำเนินโครงการถือว่ามีความสอดคล้องกัน และการดำเนินงานโครงการจังหวัดเคลื่อนที่ในพื้นที่อำเภอสามโคก จังหวัดปทุมธานี มีความสอดคล้องกับความต้องการของประชาชนในพื้นที่ รวมถึงนโยบายและวัตถุประสงค์ของโครงการที่ต้องการให้ส่วนราชการ หน่วยงานต่าง ๆ ของรัฐ รับทราบปัญหาความต้องการที่แท้จริงของประชน แก้ไขปัญหาความเดือดร้อนของประชาชนในทุก ๆ ด้าน และลดภาระค่าใช้จ่ายของประชาชนในการติดต่อราชการ มีความสอดคล้องกันทั้งนโยบาย วัตถุประสงค์โครงการ ความต้องการของประชาชน และรูปแบบการดำเนินโครงการ ด้านปัจจัยเบื้องต้น (Input Evaluation: I) สรุปว่า (1) ความพร้อมด้านบุคลากร ทุกหน่วยงานราชการที่มาให้บริการได้มีการจัดเตรียมบุคลากร มาให้บริการกับประชาชนอย่างเพียงพอ (2) ความพร้อมของพื้นที่ มีความเหมาะสม ขนาดพื้นที่สามารถรองรับประชาชนที่มาเข้าร่วมโครงการจังหวัดเคลื่อนที่ (3) ความพร้อมของทรัพยากร (งบประมาณ ทรัพยากร) มีความเหมาะสม และเพียงพอต่อการดำเนินโครงการ และ (4) ความพร้อมของแผนการดำเนินโครงการจังหวัดเคลื่อนที่ในพื้นที่อำเภอสามโคก จังหวัดปทุมธานี ถือว่ามีความพร้อมเป็นอย่างยิ่ง ด้านกระบวนการ (Process Evaluation: P) สรุปว่า การประชุมเตรียมงาน ประสานงานและประชาสัมพันธ์ให้หน่วยงานระดับจังหวัดเข้าร่วมโครงการ จะอยู่ในรูปแบบการประสานงานกับหน่วยงานร่วมผ่านทางหนังสือราชการ และมีการประชุม จำนวน 2 ครั้ง คือ การประชุมเพื่อเตรียมงาน และการประชุมเพื่อติดตามความคืบหน้าของการจัดงาน ส่วนรูปแบบการประชาสัมพันธ์เพื่อให้ประชาชนในพื้นที่เข้าร่วมงาน จะเป็นการประชาสัมพันธ์ผ่านการสั่งการให้ผู้นำชุมชน ประกาศเสียงตามสาย ให้ประชาชนในพื้นที่รับทราบ ส่วนการเตรียมดำเนินการจัดสถานที่ โดยประสานงานกับท้องถิ่นที่เป็นเจ้าของพื้นที่ดำเนินโครงการ จะขึ้นอยู่กับเทคนิคและวิธีการของอำเภอในการประสานงานกับท้องถิ่นเพื่อจัดเตรียมสถานที่ โดยในพื้นที่อำเภอสามโคก มีความสัมพันธ์อันดีกับท้องถิ่นที่ใช้ในการดำเนินโครงการด้านผลผลิต (Product Evaluation: P) ประชาชนที่มารับบริการในงานโครงการจังหวัดเคลื่อนที่ อำเภอสามโคก จังหวัดปทุมธานี มีความพึงพอใจในทุกด้านของการให้บริการ ประกอบด้วย ด้านเจ้าหน้าที่ผู้ให้บริการ ด้านสถานที่และสิ่งอำนวยความสะดวก ด้านการประชาสัมพันธ์โครงการ ด้านกระบวนการให้บริการ และด้านประสิทธิภาพการบริการของโครงการ ส่วนการจัดงานโครงการจังหวัดเคลื่อนที่สามารถช่วยเหลือประชาชนได้เป็นอย่างดี ปัญหาในการจัดโครงการจังหวัดเคลื่อนที่ คือ (1) ปัญหาด้านการสื่อสารและการประสานงานยังขาดประสิทธิภาพ ทำให้เกิดความสับสนและความซ้ำซ้อนในการปฏิบัติงาน (2) ปัญหาด้านความล่าช้าของงบประมาณ และไม่เพียงพอต่อการดำเนินกิจกรรมให้ครอบคลุมทุกพื้นที่ (3) ปัญหาด้านการมีส่วนร่วมของประชาชน ที่ไม่ได้รับทราบข้อมูลเพราะการประชาสัมพันธ์ยังไม่ทั่วถึงและไม่หลากหลายช่องทาง